runetrust/blame-folketinget-dk huggingface dataset:
Steffen W. Frølund (LA), 2024-10-10:
Tak, formand.
Så kommer vi endelig til rent faktisk at forbedre vilkårene for Danmarks mange dygtige iværksættere.
Det har taget mere end 1.000 dage, fra man første gang hørte S tale om at gøre noget, til vi så står her i dag, så som en med min egen baggrund og fortid i det danske startupmiljø glæder det mig gevaldigt.
Jeg gik til valg på meget af det her.
Jeg kender mange af dem, det vil hjælpe.
Så jeg er glad og stolt over at være med til endelig at levere, og tak til alle dem, som er med.
Der er mange gode ting med i den her pakke, som LA og andre gode kræfter har kæmpet for, fremsat beslutningsforslag om og forhandlet sig frem til.
Nogle af dem er større end andre, men det er alt sammen godt.
Vi bliver nok ikke verdens bedste iværksætterland, som titlen vist var på regeringens udspil, men vi bliver et bedre iværksætterland.
Vi bliver et land, hvor stat og skattemyndigheder ikke i samme omfang er modspillere.
Så jeg er glad, selv om vi skulle være gået meget længere; det er fremtidens konkurrenceevne og velstand, som er på spil.
At iværksætterskatten nu skal gå bort og usavnet ud i glemslen, er herligt.
Det gør det meget nemmere at tiltrække den rette mængde kapital til den rette værdisætning af selskabet, da investorer ikke skal kæmpe om alle sammen at have over 10 pct. i ejerandel.
Lagerskatten på børsnoteringer får vi også gjort op med.
Nye noteringer kan i 7 år vælge realisationsbeskatning, og det vil modvirke, at andre kommer i samme groteske klemme, som vi desværre har efterladt en gruppe af dygtige iværksættere i.
Aktiesparekontoen får et løft, og det samme gør progressionsgrænsen på skatten på aktieindkomst.
Det er alt for lidt, men i den rigtige retning.
Sluttelig vil jeg pege på en øm tå, som fortsat udestår at blive håndteret korrekt.
Vi har aftalt, at der i en arbejdsgruppe skal kigges på skattekreditordningen.
I går var jeg sammen med hr. Mohammad Rona og hr. Serdal Benli til et event om emnet, og jeg vil anbefale, at den her arbejdsgruppe kommer meget hurtigt frem til en konklusion, og at man har eksperter med udefra, og som ikke kun arbejder i Skatteministeriet.
Hvad definitionen fremover skal være på, om noget er innovation eller ej, er ikke så vigtigt.
Det allerallervigtigste er, at vi får gjort op med den underlige praksis, som skattemyndighederne pludselig er begyndt på, nemlig at genåbne tidligere udbetalinger og kræve dem tilbagebetalt.
Som jeg forstår det, er det rundt regnet 1.600 selskaber, som lige nu svæver et eller andet sted mellem nødlidende og dødsdømt på grund af den nye praksis.
Jeg citerer: Vi bad skat drysse gødning ud på vækstlaget.
De kom med Roundup.
Citat slut.
Sådan sagde en af startupperne til det event i går aftes.
Så jeg vil derfor opfordre ministeren, skattemyndighederne og mine ordførerkollegaer til at få stoppet disse genoptagelser.
Folk har i god tro søgt ved skattemyndighederne og fået udbetalt de her kreditter, og det er helt urimeligt over for dem, at de nu skal drænes.
Det er arbitrært, og det er usundt, så lad os endelig rette op på det.
Og så har jeg lovet at hilse fra Dansk Folkeparti og sige, at de også stemmer for.
Mohammad Rona (M), 2024-10-10:
Tak for det, formand.
Tak for debatten indtil videre, og tak til alle de partier, der står bag iværksætteriaftalen fra i år.
Som moderat får man tit skudt i skoene, at man ikke har en stærk ideologi eller en lang historie, eller at man som et nyt parti ikke har særlig meget politik på hylderne, men jeg kan i hvert fald sige så meget, at det at styrke erhvervslivet og den danske drøm om et stærkt iværksætteri jo er noget, som står vores hjerte meget nær.
En stærk iværksætteristemme, der er med til at drive de danske ildsjæle, som drømmer om at realisere idéer, så de bliver til handling, kommer i sidste ende også samfundet til gavn.
Det er, hvad der finansierer bl.a. vores velstand og vores velfærd, og det er også med til at sætte fut under kedlerne, der driver vores lokomotiv for hele samfundet.
Så derfor er jeg ikke bare glad i dag; jeg er faktisk meget stolt over at stå heroppe i dag og i forslaget se nogle af de ting, vi selv gik til valg på, men også nogle af de gode forhandlinger, der har været mellem de forskellige partier, der er med i aftalen.
Så endnu en gang tak for det.
Det er et fantastisk lovforslag, der hjælper iværksættere og også gør det markant nemmere at starte virksomhed i dag.
Vi forbedrer bl.a. adgangen til kapital, reducerer bureaukrati og fjerner unødvendige skatter, som i for lang tid har været en hæmsko for nogle iværksættere.
Det er alt sammen markante og bedre rammevilkår for vores kære iværksættere derude.
Folk har drømme omkring det her, og jeg kan se, at i regeringsgrundlaget stod der, at vi ville afgive omkring 300 mio. kr. til iværksætteri, og nu er det tal jo også markant større.
Det styrker dansk erhvervsliv, og det styrker dansk iværksætteri.
Tak for det.
Pelle Dragsted (EL), 2024-10-10:
Det vil sige, at meget af det her intet har med iværksætteri at gøre; det har noget at gøre med at give nogle skattefordele til nogle mennesker i vores samfund, som i forvejen har mere, end de kan bruge.
Kan ordføreren forklare, hvordan det er iværksætteri, at man skal have skattefordele ved at investere i Novo Nordisk eller i JYSK?
Mohammad Rona (M), 2024-10-10:
Tak for det, formand.
Det er jeg sådan set ikke på nogen som helst måde enig i.
Det her handler lige så meget om, og det har debatten også peget på, at vi jo bliver nødt til at have nogle virksomheder i Danmark, som gerne vil vokse sig store i Danmark, og som bliver i Danmark.
Problemet lige nu og her er, at lige så snart danske virksomheder begynder at vokse sig lidt store, så forsvinder de ud herfra.
Det her iværksætteriudspil er jo bl.a. også med til at sørge for, at nogle af de her danske virksomheder bliver i Danmark.
Rasmus Stoklund (S), 2024-10-10:
Tak, formand.
Jeg vil starte med at kvittere for den debat, der har været indtil nu.
Jeg vil også sige, at jeg jo kan høre på flere af de ordførere, der har været på talerstolen, at en deputation og henvendelser fra interessenter har rejst nogle spørgsmål om den aftale, man har lavet.
Derfor vil jeg foreslå, at vi kommer over i udvalget, hvis ordførerne ønsker det, og laver en teknisk gennemgang af aftalen, som den ligger.
Så føler jeg mig ret tryg ved, at vi kan få kastet lys over nogle af de spørgsmål og bekymringer, der er blevet rejst på talerstolen i dag.
Det er selvfølgelig helt relevant, at alle kan føle sig trygge ved det, inden vi når til tredjebehandlingen, så det vil være mit forslag, og det kan vi jo følge op på i udvalgsbehandlingen, hvis der er et ønske fra ordførerne om, at vi løser det på den måde.
Reglerne for almennyttige lotterier skal gøres mere tidssvarende, samtidig med at der gives mulighed for at spille banko på det liberaliserede spillemarked.
Banko er en god og stærk dansk tradition, som er med til at styrke de lokale fællesskaber, som flere af ordførerne har været inde på, og det er vigtigt at værne om det.
Desværre er reglerne nu, synes jeg, ikke tidssvarende, og mange foreninger har haft svært ved at leve op til de regler, der gælder i dag.
Derfor er jeg også glad for, at vi nu kan fremsætte det her lovforslag, som udmønter den aftale, som regeringen indgik med alle Folketingets partier i foråret.
Med de nye regler indføres der tre former for lotteri, som er undtagelser til det monopol, der gælder i dag.
Jeg vil kort redegøre for de vigtigste ændringer.
Det foreslås for det første, at kravene til de almennyttige lotterier skal afhænge af den årlige salgssum.
Det betyder, at kravene gradvis øges, i takt med at salgssummen stiger.
For det andet foreslås det, at de almennyttige lotterier fritages for at betale gevinstafgift, så flere penge går til de gode formål i stedet for i statskassen.
For det tredje foreslås det, at der indføres en bagatelgrænse for lotteri.
Det kan f.eks. være en skoleklasse, som afholder lotteri for at samle ind til en klassetur.
Endelig skal det være muligt at afholde bankospil på det liberaliserede marked, så det bliver muligt at udbyde banko fysisk på lige fod med andre liberaliserede spil.
Banko kan dermed spilles i et socialt fællesskab, uden at man skal leve op til kravene til almennyttige lotterier.
Jeg ser frem til den videre behandling og til at høre fra ordførerne, om vi skal følge op med en teknisk gennemgang, sådan at vi kan få besvaret nogle af de bekymringer omkring branchen, som har været rejst på talerstolen indtil nu.
Tak for ordet.
Preben Bang Henriksen (V), 2024-10-10:
Tak for det.
For mange danskere er banko en vigtig social aktivitet.
Det er en stærk tradition i Danmark.
Det er også for Venstre en vigtig brik i vores politik; vi værner om nogen om foreningslivet.
Derfor ønsker vi at give foreningerne, som afholder lotteri og banko, de bedste muligheder for at samle ind til det gode formål, hvad enten det er til idrætsforeningen eller andre gode formål.
Det er klart, at de nuværende regler ikke er fulgt med tiden, og jeg kunne godt gengive forslagene til nye regler, men min kollega hr. Anders Kronborg har jo lige gjort det, så det skal jeg ikke trætte tilhørerne med.
Jeg vil blot sige, at det er glædeligt, at vi nu kan finde en samlet løsning, hvor foreningerne kan afholde lotteri til fordel for fællesskabet og det sociale under lidt mere enkle regler.
Venstre kommer til at støtte forslaget, men jeg skal ligesom hr. Anders Kronborg sige, at vi selvfølgelig også kommer til under udvalgsbehandlingen at høre på de berettigede indsigelser, der kan have været og kan komme; dem ser vi naturligvis på.
Men som sagt støtter vi forslaget.
Hans Kristian Skibby (DD), 2024-10-10:
Vittige sjæle har i hvert fald sagt: Måske skal man ikke ligefrem være cand.polit., men man skal i hvert fald være cand.bingo og cand.banko for at forstå alle de her regler.
De to ordførere før mig har jo egentlig også sagt, at der måske stadig væk er en vis grad af bekymring, i forhold til om den nye lov så er så finmasket og så korrekt, som vi overhovedet har kunnet lave den.
Det er i hvert fald ikke nogen hemmelighed, at den er utrolig gennembearbejdet.
Der har været rigtig mange forhandlingsmøder, og der er blevet stillet vildt mange spørgsmål.
Det var så som sagt over for den tidligere skatteminister.
Danmarksdemokraterne var nok også det sidste parti, der valgte at tilslutte sig det her forlig, som må siges at være meget, meget bredt.
Det var selvfølgelig, fordi vi stadig væk havde nogle bekymringer, men omvendt vidste vi også godt, at det nok var begrænset, hvor meget mere man kunne flytte i aftalepapirer osv.
Vi er egentlig også af den overbevisning, at vi har ramt det ganske pænt i forhold til langt de fleste parametre.
Men som andre ordførere var inde på, er det jo også rigtigt, at der i går var foretræde fra BFID, foreningen for bankoforeninger her i Danmark, i Skatteudvalget.
Jeg kunne desværre ikke selv deltage, da jeg skulle noget andet i forbindelse med ejendomsvurderinger; det skal jo også passes.
Men det ændrer ikke på, at man i hvert fald har italesat nogle grundlæggende fælles bekymringer i forhold til deres medlemmers fremtidige virke.
Der vil jeg bare sige, at jeg i hvert fald er glad for, at både hr. Anders Kronborg fra Socialdemokraterne og også hr. Preben Bang Henriksen fra Venstre har sagt, at man selvfølgelig vil følge tingene til dørs.
Og hvis der bliver brug for en second opinion, er man også parat til det.
Er det gået, som nogle desværre frygter?
Det må tiden jo vise.
Grundlæggende synes vi i Danmarksdemokraterne, at det er godt, at vi forhøjer den her bagatelgrænse.
Den ligger fint.
Vi synes også, at det er fint, at det almennyttige lotteri nu får fjernet gevinstafgifterne.
Og vi synes også, at vi med bankospil på det liberaliserede marked egentlig kommer pænt i mål.
Det, der selvfølgelig bliver spændende at følge, er den aftale, vi har, om, at der skal komme en afgift på 41 pct., som skal indfases over 3 år.
Der er vi sådan set også blevet enige om, at vi skal prøve at kigge på, om man så ad andre veje kan gøre den samlede stigning mindre end de 41 pct.
For det er jo klart, at hvis den kunne være mindre, ville der også være flere, som den ville være tålelig for
Serdal Benli (SF), 2024-10-10:
Tak for ordet, formand.
Dette forslag udspringer af en aftale, som SF er med i, og vi støtter intentionen om at skabe klare og gode rammer for frivillige foreninger og hjælpeorganisationer.
Det er vigtigt at gøre det nemt og tilgængeligt at organisere lotterier og bankospil, så foreningerne kan fortsætte deres uvurderlige indsats for samfundsgavnlige formål.
I går havde vi i Skatteudvalget foretræde af Bankoforeningerne i Danmark, og jeg vil gerne sige tak til deres repræsentant for at give os en grundig orientering om både deres arbejde, men også de udfordringer, de ser i lovforslaget.
Og de udtrykte en bekymring for, at ændringerne kan føre til lukning af bankoforeninger i hele landet.
Bankoforeninger er nemlig ikke bare en del af spilbranchen; de er en vigtig del af vores kulturarv og et fællesskab, der skaber livskvalitet for tusindvis af danskere.
Hvert år donerer bankoforeningerne millioner af kroner til almennyttige formål, og de spiller en væsentlig rolle i at styrke det frivillige foreningsliv.
Og derfor er jeg enig med Bankoforeningerne i Danmark i, at vi skal være opmærksomme på de konsekvenser, som lovforslaget kan have, og vi bør lytte til deres opråb.
Det er vores ansvar at sikre, at lovgivningen ikke ender med at svække foreningernes mulighed for at drive bankospil på en forsvarlig og bæredygtig måde.
Derfor håber jeg, at vi i den videre behandling af lovforslaget tager de bekymringer, der er blevet ytret, i betragtning.
Og jeg kan med glæde konstatere, at der også er nogle af mine kollegaer, der sådan set er enige i, at vi får en second opinion på det, nemlig hr. Anders Kronborg fra Socialdemokraterne og hr. Hans Kristian Skibby fra Danmarksdemokraterne.
Selv om vi i SF støtter intentionen om at modernisere reglerne og skabe gode rammer for almennyttige aktiviteter, må vi jo som sagt i udvalgsbehandlingen se på, om der er behov for yderligere afklaringer eller præciseringer.
For vi skal sikre, at lovforslaget ikke skaber unødvendige barrierer for bankoforeninger og deres værdifulde bidrag til samfundet.
Så SF støtter forslaget i sin helhed.
De kan desværre ikke være til stede i salen, fordi de i dag har 30 års jubilæum.
Tak for ordet.
Steffen W. Frølund (LA), 2024-10-10:
Tak for det, formand.
Min gode kollegaer har jo allerede redegjort rigtig fint for mange af de detaljer, som ligger i lovforslaget her med lempelser for almennyttigt lotteri og landbaseret bingo.
Jeg synes, det er væsentligt fra Liberal Alliances side at sige, at vi også har noteret os og lyttet til den kritik, der kommer fra nogle af aktørerne på markedet.
Men kommer der mere frem under udvalgsbehandlingen, er vi da selvfølgelig villige til at lytte til det.
Så foreslås det i øvrigt også, at politiske partier, som er opstillingsberettigede til Folketinget, fremover også får mulighed for at udbyde lotterier og bingo og banko til fordel for partiet selv.
Det er jeg da lidt overrasket over er med og også spændt på at se resultatet af.
Jeg tænker da godt, det kunne give Socialdemokratiet en lille fordel, deres vælgerdemografi taget i betragtning.
Spøg til side.
Liberal Alliance stemmer for.
Rosa Eriksen (M), 2024-10-10:
Tak for ordet.
Ligesom i banko, hvor man spændt venter på det næste nummer, har vi herinde ventet længe på denne lovændring.
Men nu kan vi endelig råbe banko!
For med den nye lov skal reglerne for almennyttige lotterier gøres enklere, og vi skaber rammerne, så bankoforeningerne kan fokusere på det, der binder sammen: spillet og fællesskabet, ikke bureaukratiet.
I Moderaterne har vi aldrig haft held i spil, men jeg tør godt sige, at vi har haft ret meget held med regelforenkling og lovgivning, der nytter derude for danskerne.
Og det er, som om hele dagen i dag er helt i Moderaternes ånd.
I hvert fald er det nu endnu en bred aftale blandt Folketingets partier, som vi behandler.
Det her lovforslag viser, at der i hvert fald var noget bureaukrati at tage fat på; regler, der ikke har været så spændende, som når bankokuglerne ruller og man venter spændt på det næste nummer.
Jeg ved, at mange har ventet spændt på den her lovgivning.
Banko er jo en god dansk tradition, der igennem foreningslivet hele året rundt binder mennesker sammen.
Vi vil gerne være med til at sikre at give det frivillige foreningsliv de allerbedste rammer for at sikre de stærke fællesskaber, der binder danskerne sammen i lokalsamfundene.
Hidtil har det været sådan, at de nuværende regler betyder, at bankoforeningerne er på kant med loven, fordi de ikke i tilstrækkelig grad har donation til det gode formål i centrum.
Desuden har mange foreninger og hjælpeorganisationer i dag begrænsede muligheder for at afholde lotterier på en måde, som de gerne vil.
Med dette forslag indføres der tre former for lotteri som undtages det monopol, som gælder for lotterier i Danmark.
De tre former er for det første lotteri under bagatelgrænse, for det andet almennyttigt lotteri og for det trejde bankospil på det liberaliserede marked.
Det er vi i Moderaterne glade for, og vi stemmer naturligvis også for lovforslaget.
Tak for ordet.
Frederik Bloch Münster (KF), 2024-10-10:
Dette lovforslag vedrører den aftale, der blev indgået af hele Folketinget om enklere regler for lotteri og banko.
Dette er en sag med mange følelser og mange unikke lokale forhold, som jo er svære at lovgive om på en måde, der både er tilpas klar, tilpas retfærdig og tilpas rummelig på samme tid.
For vag regulering giver for meget spillerum til uhensigtsmæssigheder og misforståelser, hvilket tilsynsindsatser i tidligere år har klargjort, men omvendt risikerer regulering også at lukke sympatiske og gode initiativer, der har eksisteret i mange år.
Med andre ord handler det her om balancer, og dem har man virkelig forsøgt at finde i disse forhandlinger, hvor hele Folketinget kunne finde fælles fodslag til sidst.
Og så vil jeg så erklære mig enig med de ordførerer, der har været på før mig, i forhold til at skulle der være åbenlyse absurditeter i forslaget, er det Det Konservative Folkepartis forhåbning, at disse kan håndteres på en god og værdig måde i den videre behandling.
Det Konservative Folkeparti støtter lovforslaget.
Christina Olumeko (ALT), 2024-10-10:
Tak for ordet.
Det er hensigtsmæssigt med en balanceret regulering af lotterier, og det er også derfor, Alternativet er med i aftalen og også støtter lovforslaget.
Jeg har også lagt mærke til bekymringer, som er blevet rejst af nogle bankoforeninger vedrørende donationskravene og omsætningsgrænserne i aftalen.
Jeg er grundlæggende tryg ved den interessentinddragelse, som jeg ved at Skatteministeriet har haft i forbindelse med forhandlingerne, og de balancer, som vi har forsøgt at ramme med aftalen.
Men vi er i Alternativet også åbne for at diskutere det, og skulle der blive lavet ændringsforslag fra regeringspartiernes side, vil vi gerne tage stilling til dem og se, om vi kan ramme bedre balancer.
Ellers er indstillingen herfra, at vi kommer til at følge udviklingen på området, og vi er også klar til at genbesøge aftalen, efter at lovforslaget er trådt i kraft, hvis det viser sig, at loven har store utilsigtede konsekvenser.
Tak for ordet.
Rasmus Jarlov (KF), 2024-10-10:
Jeg vil gerne spørge ministeren, om han og regeringen vil være villige til at kigge på indfasningstiderne for lovforslaget, for et af de problemer med lovforslaget her, der i hvert fald springer i øjnene, er, at nulemissionszonerne kan være gældende allerede om 6 måneder for private og 12 måneder for erhvervsdrivende, altså bl.a. taxaer.
Det er meget, meget kort tid, hvis man lige har investeret i en ny bil og man så lige pludselig får at vide, at om 6 måneder er den værdiløs, hvis man bor og færdes og har en hverdag på en måde, hvor man skal køre ind i sådan en zone.
Det vil der være nogle mennesker der har, for ellers kan vi jo lige så godt lade være med at lave de zoner, kan man sige – hvis ikke det går ud over nogen.
Det gør det selvfølgelig.
Vi synes i hvert fald, at det er urimeligt over for borgerne, at der er så kort tid, og vi vil stille et ændringsforslag.
Men jeg vil selvfølgelig gerne høre regeringens holdning til, om vi måske på en eller anden måde kunne lande et kompromis der, for umiddelbart vil vi sige 5 år, men hvis regeringen vil være villig til at forhandle, kunne vi også lande et eller andet sted i midten, hvis det var noget, vi kunne snakke om.
Magnus Heunicke (S), 2024-10-10:
Det med bureaukrati er jeg selvfølgelig meget opmærksom på; det skal det selvfølgelig ikke skabe.
Derfor vil jeg også appellere til, at de kommuner, primært Aarhus og København – som det er nu, er de i hvert fald længst fremme i den politiske debat, og om de vælger at gå videre, er jo deres valg – arbejder sammen.
De to kommuner mødes jo ofte i forskelligt regi, og det ville være oplagt at arbejde sammen, så man har nogenlunde tjek på, at der ikke skal være forskellige systemer.
Så det vil jeg opfordre dem til.
Så vil jeg lige til det første spørgsmål, der var, om, hvor mange dødsfald der er tale om, sige, at det er alt for mange dødsfald, vi har på grund af luftforurening, og bag hvert for tidligt dødsfald har vi mange, mange mennesker med alvorlige luftvejssygdomme og hjerte-kar-sygdomme.
Og det er også det, vi skal have forebygget.
Thomas Monberg (S), 2024-10-10:
Kære formand, kære kolleger, vi står i dag over for en af de største udfordringer, nemlig at beskytte vores miljø og sikre en sundere fremtid for vores byer og borgere.
Alt for mange danskere dør stadig for tidligt eller bliver syge på grund af luftforurening.
Trafikken er en af de største kilder til luft- og støjforurening, især i vores større byer.
Når myldretiden rammer og bilerne kører tæt, er det tydeligt, at forureningen fra trafikken dominerer på de travle gader.
Det er en problemstilling, som vi skal tage alvorligt.
Derfor er det også glædeligt at se, at den grønne omstilling af transportsektoren allerede er godt i gang.
Vi er i fuld gang med at fremme rene og fossilfri køretøjer, og regeringen har klare ambitioner om at skubbe endnu mere på udviklingen frem mod 2030.
Men vi kan også gøre mere.
Derfor fremsætter vi i dag et lovforslag, der skal være med til at sikre renere luft, mindre støj og en grønnere fremtid i vores byer.
Med dette lovforslag giver vi kommunerne værktøjer til at skabe nulemissionszoner i udvalgte byområder.
Det er zoner, hvor der kun gives adgang til køretøjer, som ikke udleder CO 2 , og hvor kommunerne selv kan vælge, om det kun skal gælde personbiler eller også varebiler og lastbiler.
Lovforslaget vil give de lokale myndigheder bedre mulighed for at reducere luftforureningen og støj og skabe sundere bymiljøer.
Det er vigtigt, at vi som samfund står sammen om at forbedre luftkvaliteten i vores byer og sikre, at alle har mulighed for at færdes i rene omgivelser.
Vi anerkender, at der er brancher og erhverv, som har særlige behov – derfor undtages lastbiler over 12 t og visse busser i denne første fase.
Det er en pragmatisk tilgang, som samtidig sikrer, at vi ikke går på kompromis med vareleverancer eller byggeaktiviteter i byerne.
Derudover vil der være en evaluering om 3 år, så vi kan lære af erfaringerne og justere reglerne, hvis det er nødvendigt.
Dette forslag er ikke blot et skridt mod renere luft i vores større byer; det er også en markering af vores fælles ansvar for at handle på den grønne omstilling.
Det handler om at sikre fremtiden for vores børn og børnebørn, og det handler om at tage de nødvendige skridt nu.
Med dette lovforslag giver vi kommunerne flere grønne værktøjer, så de kan handle lokalt og gøre en forskel i kampen mod luftforurening.
Det er vores ansvar at sikre, at kommunerne har de bedste muligheder for at skabe sundere og grønnere byer til gavn for os alle.
Tak for ordet.